In nomine sanctæ et individue Trinitatis. Notum fieri volumus omnibus hominibus, Gaufridum Barbellum, in manu Henrici, Senonensis archiepiscopi, reliquisse quicquid ei jure competebat in Cirilliaco, tam in decima quam in atrio seu in aliis possessionibus, archiepiscopum nichilominus Deo et Beate-Mariæ de Valle-Lucente et Norpaudo, ejusdem loci abbati, et fratribus ibidem Deo servientibus hoc idem jure perpetuo possidendum tradidisse; necnon, ut firmius haberetur, sub sigillo suo signasse. Hujus rei testes sunt: Herbertus, abbas Sancti-Petri-Vivi; Roscelinus, abbas Sanctæ-Columbæ; Willelmus, abbas Sancti-Remigii; Symon, archidiaconus; Joslinus, capellanus archiepiscopi; Goffridus Eventez; Dainbertus de Joviniaco. Hoc laudavit uxor predicti Joffridi, nomine Roscewildis; et Willelmus, filius ejus cum filiabus suis; et Garmundus, de cujus feodo erat, cum uxore sua et filiis; presente Isnardo, vicecomite; et fratre ejus Reynaldo; et Gerardo de Villa-Canis; et Lecelino; et Dainberto, filio ejus; et multis aliis.